**Jegyzőkönyv a Magyar Lovas Szövetség**

**Távlovagló- és Távhajtó Szakágának**

**szakági gyűléséről**

**2018.12.08., 15.00, Izsák, Biczó Csárda**

Bányai Béla köszöntőjét követően megállapítja, hogy a szakági gyűlés határozóképessé vált a közzétett meghívóban rögzített időpontot követő egy órán belül (Alapszabály, 16.§(2)). 31szavazásra jogosult egyesület törvényes képviselői közül 16 jelent meg, vagy képviselteti magát meghatalmazottal a szakági gyűlésen.

Bányai Béla szakági elnök javaslatára levezető elnöknek a közgyűlés egyhangúlag megszavazta dr. Tamás Zsoltot. Szavazatszámláló bizottság tagjai ( 16igennel, 0 nem szavazattal és 0 tartózkodással) : Fekete Róbert, Takács Viktor és Badics János. Jegyzőkönyvvezetőként Marcsó Zsófiát egyhangúlag megválasztják (hitelesít Horváth Katalin, Visy Bertalan).

Levezető elnök : Ismerteti a meghívóban közölt napirendet.

A szakági gyűlés – rövid tárgyalást és vitát követően - egyhangúlag a napirend sorrendjének megváltoztatása és kibővítése mellett dönt, akképpen, hogy először az elnökségi (1. napirendi pont) és pénzügyi beszámolót tárgyalja meg (2. napirendi pont), majd a szövetségi kapitány beszámolóját hallgatja meg (3. napirendi pont), végül pedig a szabályzat módosításának kérdésében dönt (4. napirendi pont).

**1./ napirendi pont : Elnökségi beszámoló**

Dr. Varga Katalin a Szakbizottság nevében beszámol a Szakbizottság egész éves tevékenységéről. Elmondja, hogy az év elejei tisztító közgyűlésen felállt az új Szakbizottság, melynek mandátuma 2022-ig tart. Szakági titkárnak Marcsó Zsófiát választották. Megújult a szakági honlap, a lovas magazinokban történő megjelenésekért Balalbás Katalin és Marcsó Zsófia felel. Idén minden versenyről készült videó és fotó anyag, a solti verseny különösen nagy média figyelmet kapott. Bartos Viktória segítségével a régi Facebook profil helyett a mai technológiai kihívásoknak sokkal jobban megfelelő Facebook oldalt hozott létre a Szakág.

A tavalyi évhez viszonyítva nőtt a licenccel rendelkezők száma: 74 versenyző, 133 ló, 36 egyesület és 35fő rajtengedélyvizsgázó. 2018-ban nyolc versenyt rendezett meg a szakág, ebből a solti egy rangos nemzetközi versenynek adott otthont. Tervezzük az érthetőbb bíráskodás érdekében a digitális pulzusmérést, a végleges árajánlatokat ezzel kapcsolatban nem érkeztek meg.

Ebben az évben 8 versenyt rendezett a Szakág, ebből egy nemzetközi volt. Az átlagos létszám 42 induló volt.

Folynak az egyeztetések, adatszolgáltatások a Magyar Lótenyésztők Országos Szövetségével az őshonos lovak versenyzésének támogatásáról.

**2./ napirendi pont: Pénzügyi beszámoló**

A Szakbizottság nevében Ballabás Katalin beszámol a Szakág gazdálkodásáról. Bevételek: licencből 2018-ban 900.000-Ft, támogatásból 1.700.000-Ft. A junior Európa- bajnokságra indulókat 1000 euroval támogatta a szakág. Versenyek rendezésének támogatására 270.000-Ft-ot költött a szakág, míg az évadzáróra 935.000-Ft-ot. A jelenlegi egyenleg 1.958.207-Ft.

A szakági gyűlés 16 igen, 0 tartózkodás, 0 nem szavazattal meghozta az alábbi

**12/2018.sz. határozatot**

**A szakági gyűlés a Szakbizottság beszámolóját egyhangúlag elfogadta.**

**3./ napirendi pont: Szövetségi kapitány beszámolója**

Fekete Róbert beszámolójában külön kiemelte Tóth József és csapata, valamint a Szösz család kiemelkedő teljesítményét. Idén Bognár József, Tóth Zsófia, Schweitzer Kevin, valamint Szalai Noémi szerezték meg a nemzeti minősülésüket. A 2018.07.26-án lezajlott Junior Európa Bajnokságon két magyar juniorunk indult: Szösz Letícia Koheilan Szilajjal és Pék Lili Anna Zarib P-vel. Letti és segítő csapata remekül felkészült erre az Európa Bajnokságra, mentálisan és fizikálisan is. Nagyszerűen tréningezett lovukkal és tudatos csapatmunkájukkal az előkelő 12. helyen végeztek.

**4./ napirendi pont : A Magyar távlovagló- és távhajtó szabályzat módosítása**

**I. Tájékoztató a Szakbizottság által elfogadott módosításokról**

Dr. Varga Katalin ismerteti a Szakbizottság legutóbbi ülésén hozott, szabályzatot érintő döntéseit.

**II. Tájékoztató a FEI szabályok változásairól**

Dr. Varga Katalin elmondja, hogy a 2019-ben érvénybe lépő szabályzat kérdése sajnos csak nehezen alakul. A FEI közgyűlése 2017. év végén számos ponton módosította a nemzetközi szabályzatot, és ezeket a módosításokat mi is átvettük, 2019. január 1-i hatállyal.

2018. november 20-án azonban a FEI közgyűlés egyben, egyetlen tollvonással az összes elfogadott módosítást visszavonta. Ezért ezeket a módosításokat most nekünk is vissza kell vonnunk. Ezeket a módosításokat a szakági honlapon közzétette a Szakbizottság.

A szakági gyűlés 16 igen, 0 tartózkodás, 0 nem szavazattal meghozta az alábbi

**13/2018.sz. határozatot**

**A szakági gyűlés a hivatalos honlapon (jelen közgyűlést megelőzően) közzétett, 2019.01.01. napjától hatályos FEI szabályváltozások átvezetését a Szabályzatba 2019.01.01. napi hatálybalépéssel elfogadja.**

**III. Bajnokság rendszerének átalakítása**

Dr. Varga Katalin elmondja, hogy sok évvel ezelőtt néhány megye élénkebb távlovas élete szükségessé tette a regionális versenyek kialakítását. Később ez a különbség eltűnt, ezért a regionális versenyek helyett ob II-vé alakultak ezek a versenyek. Mára odáig jutottunk, hogy az ob II gyakorlatilag az ob I megkettőzésévé vált. A Szakbizottság ezért elfogadta az új ob tervezetét, melyet a Szakág honlapján közzétett azzal, hogy december 4. napjáig várja az írásban leadott módosítási javaslatokat.

Az elnökség javaslatának lényege röviden, hogy az eddigi 4 db ob I és 4 db ob II helyett, ahol a versenyek közt semmi különbség nem volt, idén 8db OB fordulót rendezne a Szakág, mindenhol rövid-és hosszútávval. Egynapos versenyek lennének (kivéve Solt), tehát egyszerre csak egy távon lehet indulni. A lovasoknak minden versenyen van rövid- és hosszútáv (80), a hajtóknak csak váltakozva lenne. A hajtók számára egy rövid- és hosszútávú ob lenne, 3-3 lóval, jövőre 4-4 fordulóval. A lovasok pedig rövid, hosszú- és junior ob-ben versenyezhetnének, 8-8 fordulóval, minden kategóriában 2-2 lóval. A pontos szabályokat a Szakág honlapján közzétett javaslat tartalmazza, melyet kinyomtatva a közgyűlés résztvevői is megtekinthetnek.

Az elnökség javaslatárhoz egy módosító javaslat érkezett, melyet szintén közzétettünk, illetve kinyomtatva a helyszínen is meg lehet tekinteni.

A szakági gyűlés 16 igen, 0 tartózkodás, 0 nem szavazattal meghozta az alábbi ,

**14/2018.sz. határozatot**

**A Szakági Gyűlés a Magyar Távlovagló- és Távhajtó Szabályzat alább felsorolt pontjait 2019.01.01. hatállyal az alábbiaknak megfelelően módosítja:**

**55.§ A Magyar Távlovagló és Távhajtó Bajnokság a következő öt versenyosztályban zajlik:**

**- Magyar Hosszútávú Távlovagló Bajnokság**

**- Magyar Rövidtávú Távlovagló Bajnokság**

**- Magyar Hosszútávú Távhajtó Bajnokság**

**- Magyar Rövidtávú Távhajtó Bajnokság**

**- Magyar Junior Bajnokság**

**56.§ (1) A Magyar Hosszútávú Távlovagló Bajnokság, a Magyar Rövidtávú Távlovagló Bajnokság, illetve a Magyar Junior Bajnokság legalább négy, legfeljebb nyolc fordulóból áll. A bajnoki fordulók számát és helyét a szakág vezetősége határozza meg, és az éves versenynaptárban teszi közzé.**

 **(2) A Magyar Hosszútávú Távhajtó Bajnokság és a Magyar Rövidtávú Távhajtó Bajnokság legalább kettő, legfeljebb hat fordulóból áll aképpen, hogy a távlovas ob-fordulók helyszínein vagy rövid-, vagy hosszútávú távhajtó ob-forduló kerül megrendezésre. A bajnoki fordulók számát és helyét a szakág vezetősége határozza meg, és az éves versenynaptárban teszi közzé.**

 **(3) A szervező bizottság dönthet úgy, hogy kiegészítő versenyszámként alacsonyabb kategóriájú versenyt vagy minősítő versenyt is rendez az ob-fordulókkal egyidőben.**

 **(4) Az ob-fordulók időpontjait úgy kell kijelölni, hogy a terhelés az év során egyenletesen oszoljon meg.**

**A Szabályzat 57-58. §-ai, illetve 65 § (1)-bekezdése törlésre kerülnek.**

**89.§ (2) A Magyar Rövidtávú Távlovas Bajnokságban egy versenyző eredménye az egy éven belül, legfeljebb két lóval (az időben legkorábban benevezett két lóval), 40-60 km közti távokon, különböző fordulókon (futamokon) szerzett helyezéseinek megfelelő pontok összege alapján alakul ki. Amennyiben a versenyző egy adott futamon nem kíván ob-pontokat szerezni, azt legkésőbb az előzetes állatorvosi vizsgálat után egy órával be kell jelentenie.**

 **(5) A Magyar Hosszútávú Távhajtó Bajnokság eredménye a versenyzők által legfeljebb összesen három lóval (az időrendben elsőként indított három lóval) a legalább 80 km-es távú, egy- vagy kétnapos ob-fordulókon elért helyezéseiknek megfelelő pontok összege alapján alakul ki. Amennyiben egy hajtó egy adott futamon nem kíván ob-pontokat szerezni, azt legkésőbb az előzetes állatorvosi vizsgálat után egy órával be kell jelentenie. A segédhajtó személye az egyes fordulókon különbözhet.**

 **(6) A Magyar Rövidtávú Távhajtó Bajnokság eredménye a versenyzők által legfeljebb összesen három lóval (az időrendben elsőként indított három lóval) a 40-79 km közti távon megrendezett ob-fordulókon elért helyezéseiknek megfelelő pontok összege alapján alakul ki. Amennyiben egy hajtó egy adott futamon nem kíván ob-pontokat szerezni, azt legkésőbb az előzetes állatorvosi vizsgálat után egy órával be kell jelentenie. A segédhajtó személye az egyes fordulókon különbözhet.**

A Szakbizottság által a szakági honlapon közzétett javaslatokhoz egyetlen módosító indítvány érkezett, Feketéné Wachtler Katalin részéről. A Magyar Távlovas-és Távhajtó Szabályzat 43. §-ának általa javasolt szövege:

 43. § (3) A Magyar Hosszútávú Távlovas Bajnokság 119 kilométeresnél hosszabb egynapos, vagy naponta 40 kilométernél hosszabb távú két-vagy többnapos versenyein a (6) bekezdésnek megfelelően mért súlynak legalább 70 kg-nak kell lennie.

(4) Junior és fiatal lovasok FEI versenyein, a Magyar Hosszútávú Távlovas Bajnokság 80-119 kilométeres egynapos, vagy 2x 40-59 kilométeres kétnapos versenyein, a Magyar Junior Bajnokság versenyein, a Magyar Rövidtávú Távlovas Bajnokság versenyein, illetve nemzetinél alacsonyabb kategóriájú versenyekennincs súlykorlát.

A szakági gyűlés 11igen, 5 nem szavazattal és 0 tartózkodással meghozta az alábbi,

**15/2018.sz. Határozatot**

**A Szakági gyűlés a Feketéné Wachtler Katalin által javasolt módosítást elutasítja, a Magyar Távlovagló- és Távhajtó Szabályzat 43.§-ának eredeti szövegét fenntartja.**

Tóth József javaslata, hogy a 8. életévüket betöltött lovaknak ne kelljen 40km-es versennyel kezdeniük, rögtön indulhassanak 80km-en, azaz a 65/A § (2) bekezdésében írt követelmény alól a 8 életévüket betöltött lovak mentesülhessenek.

A szakági gyűlés 15igennel, 1 tartózkodással és 0 nem szavazattal meghozta az alábbi,

**16/2018.sz. Határozatot**

**A Szakági Gyűlés a Magyar Távlovagló- és Távhajtó Szabályzat 65/A § (2) bekezdését 2019.01.01. hatállyal az alábbiaknak megfelelően módosítja:**

 **(2) 80-119 kilométer távú versenyen azok a lovak és lovasok indulhatnak, akik/amelyek sikeresen teljesítettek (nem feltétlenül együtt) legalább egy 40-79 kilométeres távú versenyt. Indulhatnak továbbá a 8 éves vagy annál idősebb lovak.**

Több hozzászólás nem volt, a levezető elnök 16:20 kor a szakági gyűlést lezárta.

Izsák, 2018. december 08.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Marcsó Zsófia

 Jegyzőkönyvvezető

\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Horváth Katalin Visy Bertalan

 Hitelesítő Hitelesítő